Bankteller besteel lotery-wenner(Foto: Stevepb/pixabay) ŉ Bankteller het Woensdag in die landdroshof op Swartruggens in Noordwes verskyn nadat sy glo beduiende bedrae geld van ŉ kliënt gesteel het. Kol. Adéle Myburgh, polisiewoordvoerder, het gesê die 46-jarige kliënt, wat vroeër ŉ ongenoemde bedrag geld in die nasionale lotery gewen het, se finansiële raadgewer het haar ingelig dat groot bedrae geld uit haar bankrekening onttrek word. Die diefstal is by die bank én die polisie aangemeld en die 29-jarige Nonhlanhla Philona Matinyane is kort daarna in hegtenis geneem. Matinyane is gister op borgtog van R1 500 vrygelaat. Lt.genl. Sello Kwena, provinsiale polisiehoof, het die Swartruggens-polisie vir hul flink ondersoekwerk en die gevolglike inhegtenisneming geloof. Matinyane verskyn weer volgende maand in die hof.